Det Økonomiske og Sociale Udvalgs udtalelse om "Kommissionens forslag til Rådets direktiv om ændring, for så vidt angår anvendelsesperioden for minimumsniveauet for normalsatsen, af direktiv 77/388/EØF om det fælles merværdiafgiftssystem"

(2001/C 116/15)

Rådet for Den Europæiske Union besluttede den 19. oktober 2000 under henvisning til EF-traktatens artikel 262 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Den Økonomiske og Monetære Union og Økonomisk og Social Samhørighed, som udpegede Kenneth Walker til ordfører. Sektionen vedtog sin udtalelse den 7. november 2000.

Det Økonomiske og Sociale Udvalg vedtog på sin 377. plenarforsamling af 29.-30. november 2000, mødet den 29. november, følgende udtalelse med 110 stemmer for, 1 imod og 10 hverken for eller imod.

1. Indledning

1.1. Ifølge artikel 12, stk. 3, litra a), andet afsnit, i direktiv 77/388/EØF(1) skal Rådet med enstemmighed på forslag af Kommissionen og efter høring af Europa-Parlamentet og Det Økonomiske og Sociale Udvalg træffe afgørelse om størrelsen af den normalsats, der skal anvendes.

1.2. Dette direktiv introducerede systemet med en minimumssats og fastsatte bl.a., at normalsatsen fra den 1. januar 1993 ikke måtte være mindre end 15 %. Medlemsstaterne havde dog mulighed for at anvende en eller to reducerede satser på ikke under 5 % på en begrænset liste over kategorier af goder og tjenesteydelser. Der blev ligeledes fastsat visse overgangsordninger, for at der kunne tages hensyn til særlige forhold. Direktivet var gældende frem til den 31. december 2000.

1.2.1. Samtidig understregede Rådet imidlertid på ny, at det siden april 1967 havde givet juridisk og politisk tilsagn om at indføre et endeligt afgiftssystem baseret på beskatning af goder og tjenesteydelser i oprindelsesmedlemsstaten, og det fastsatte en ny frist til at nå dette mål, nemlig den 31. december 1996.

1.3. Ifølge det program, der blev vedtaget af Kommissionen i juli 1996, skulle der ske en gradvis overgang til det endelige system. Den første etape skulle bestå i en modernisering og en mere ensartet anvendelse af det eksisterende system i medlemsstaterne ledsaget af ændringer, der kunne føre til det endelige system. Men det viste sig - ligesom i 1987 - meget hurtigt, at det på grund af forskellige ordninger i de forskellige medlemsstater ikke var muligt at gennemføre den nødvendige grad af harmonisering.

1.4. For dels at fastholde den opnåede grad af harmonisering af satserne, dels at bane vejen for den endelige momsordning baseret på princippet om beskatning på oprindelsesstedet, fremlagde Kommissionen, som fastsat i 1992-direktivet, et nyt forslag til direktiv(2) den 20. december 1995. Ifølge dette forslag skulle normalsatsen være minimum 15 % og maksimum 25 %. Eftersom den gældende momsordning var en overgangsordning, blev anvendelsesperioden for denne ordning begrænset til to år (fra 1. januar 1997 til 31. december 1998).

1.4.1. Baggrunden for dette satsinterval var, at den normalsats, de forskellige medlemsstater anvendte, altid havde ligget mellem 15 % og 25 %. For øjeblikket anvendes den lavest tilladte sats på 15 % i en enkelt medlemsstat (Luxembourg), medens to medlemsstater anvender maksimumssatsen på 25 % (Danmark og Sverige).

1.4.1.1. Et tilsvarende forslag blev forelagt Rådet af Kommissionen for perioden fra 1. januar 1999 til 31. december 1999.

1.4.2. Begge forslag blev forkastet af Rådet, som fastholdt princippet om udelukkende en minimumssats.

1.5. Kommissionen har revurderet det program, den fremlagde i 1996, og har foreslået en strategi i flere etaper, som fokuserer på følgende fire hovedmål: forenkling og modernisering af de nuværende regler, en mere ensartet anvendelse af de nuværende bestemmelser og tættere administrativt samarbejde.

1.5.1. For Kommissionen er det vigtigt at forhindre, at et voksende spænd i de normalsatser for momsen, der anvendes af medlemsstaterne, fører til strukturel uligevægt i EU og til konkurrenceforvridninger i visse erhvervssektorer.

1.5.2. Under disse omstændigheder finder Kommissionen det hensigtsmæssigt midlertidigt at fastholde princippet om et minimumsniveau for den nuværende normalsats på 15 %, og den foreslår derfor en forlængelse af gældende lovgivning.

2. Kommissionens forslag

2.1. Da anvendelsesperioden for denne sats i henhold til artikel 12, stk. 3, litra a), i direktiv 77/388/EØF udløber den 31. december 2000, er formålet med nærværende forslag at give Rådet mulighed for at forlænge denne anvendelsesperiode for minimumsniveauet for momsens normalsats.

2.2. I artikel 1, stk. 1, foreslås det, at det nuværende minimumsniveau for normalsatsen for momsen i de forskellige medlemsstater, der er fastsat til 15 %, forlænges fra den 1. januar 2001 til den 31. december 2005.

2.2.1. Ifølge stk. 2 skal det foreslåede minimumsniveau for normalsatsen gælde frem til den 31. december 2005. Denne bestemmelse vil blive taget op til revision, eftersom Rådet på forslag af Kommissionen senest den 31. december 2005 skal træffe afgørelse om, hvilken normalsats der skal gælde efter denne dato.

2.2.2. Artiklerne 2-4 omhandler foranstaltninger vedrørende direktivets ikrafttræden.

3. Bemærkninger

3.1. ØSU har allerede givet sin godkendelse(3) af to forslag fra Kommissionen om indførelse af et interval for normalsatsen på 15 % - 25 %. Det støtter nu det aktuelle forslag fra Kommissionen om, at gyldigheden af den nuværende minimumssats på 15 % forlænges for yderligere fem år frem til 31. december 2005.

3.1.1. ØSU er enig med Kommissionen i, at denne foranstaltning er nødvendig for at dæmme op for, at et voksende spænd i momssatserne fører til strukturel uligevægt i EU og til konkurrenceforvridninger. I mangel af den nødvendige politiske konsensus - en mangel, det beklager - om et interval for normalsatsen, er det enig i, at en yderligere forlængelse af den eksisterende minimumssatsordning er den eneste praktiske foranstaltning, der kan forhindre ovennævnte forstyrrelser.

3.1.2. ØSU har gentagne gange peget på, at forskelle medlemsstaterne imellem hvad angår momssatser, -ordninger og -procedurer samt fortolkning af momsreglerne fører til en opsplitning af det indre marked og bliver en hæmsko for handelen inden for EU, især for mindre virksomheder. ØSU anmoder derfor Kommissionen om at fastholde presset på medlemsstaterne for at få dem til at reducere satsforskellene.

3.1.3. ØSU ser frem til, at Rådet vedtager Kommissionens forslag; hvis end ikke dette minimale mål af harmonisering kan fastholdes, er der ikke meget håb for, at det lykkes at etablere et system, der opfylder kravene til et ægte indre marked.

Bruxelles, den 29. november 2000.

Göke Frerichs

Formand for

Det Økonomiske og Sociale Udvalg

(1) EFT L 145 af 13.6.1977, s. 1. Direktivet er senest ændret ved direktiv 2000/17/EF (EFT L 84 af 5.4.2000, s. 24).

(2) KOM(95) 731 endelig udg. (EFT C 73 af 13.3.1996, s. 22).

(3) Udtalelse af 25. april 1996 om forslag til Rådets direktiv om ændring af direktiv 77/388/EØF om det fælles merværdiafgiftssystem (minimumssats for normalsatsen), EFT C 204 af 15.7.1996, s. 94, og udtalelse af 28. januar 1999 om forslag til Rådets direktiv om ændring af direktiv 77/388/EØF om det fælles merværdiafgiftssystem, med hensyn til standardsatsen, EFT C 101 af 12.4.1999, s. 87.